Diari Oficial de la Generalitat Valenciana


Sumari del DOGV 9950, del 03-10-2024 (2024/10913)

DECRET 23/2024, de 16 de setembre, del president de la Generalitat, pel qual s'aproven les bases reguladores de les subvencions destinades a la promoció i el foment de Punts Nets en els municipis en risc de despoblament en l'àmbit de la Comunitat Valenciana, conforme a l'article 15 de la Llei 5/2023, de 13 d'abril, integral de mesures contra el despoblament i per l'equitat territorial en la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2024/09/16/23/dof/vci/html**

### Dades del document

Número de DOGV
:   9950

Data del DOGV
:   03-10-2024

Secció del DOGV
:   I. DISPOSICIONS GENERALS

Número del document
:   2024/10384

CVE
:   QZBU-C-7511-69701

Data del document
:   16-09-2024

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * ajuda pública
    * administració local
    * despoblació

PREÀMBUL

La Presidència de la Generalitat té atribuïdes, entre altres, les competències en matèria d’administració local, d’acord amb el que disposa l’article 2 del Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries, i les seues atribucions.

En l’àmbit de la Presidència de la Generalitat, i d’acord amb el que disposa l’article 17 del Decret 81/2024, de 12 de juliol, del Consell, pel qual establix l’estructura orgànica bàsica de la Presidència i de les conselleries de la Generalitat, la Direcció General d’Administració Local exercix les funcions establides en l’article 70 de la Llei 5/1983, de 30 de desembre, del Consell, relatives, entre altres, a les polítiques en matèria de lluita contra el despoblament.

A través del Decret 27/2021, d’1 de setembre, del president de la Generalitat, pel qual es van aprovar les bases reguladores de les subvencions destinades a la promoció i el foment de la xarxa de Punts Nets AVANT en els municipis en risc de despoblament en l’àmbit de la Comunitat Valenciana, la Generalitat ha fomentat, mitjançant la concessió d’ajudes en els exercicis 2021, 2022 i 2023, en col·laboració amb els ajuntaments interessats, la creació d’una xarxa per a impulsar l’activitat econòmica, mediambiental i turística, i promocionar els municipis i les comarques d’interior afectats pel fenomen de la despoblació. Esta xarxa, que pretenia millorar les infraestructures de què disposen estos municipis, es va denominar «Punts Nets AVANT».

En l’àmbit d’estes competències, i d’acord amb el Fòrum de Municipis d’Interior, la Presidència de la Generalitat pretén donar continuïtat al foment que s’ha dut a terme en els últims temps sobre les activitats mencionades, per a la qual cosa introduïx una sèrie de novetats en les bases reguladores que, atés el seu profund abast, aconsellen l’aprovació d’un nou decret que tinga més permanència en el temps. La necessitat de les novetats introduïdes sorgix de l’experiència acumulada en la gestió de les ajudes per part de la Direcció General d’Administració Local.

Estes subvencions estan incloses en el Pla estratègic de subvencions de la Presidència de la Generalitat i els seus organismes públics per al període 2024-2026, aprovat per la Resolució de la Presidència de la Generalitat de 15 de març de 2024 (DOGV núm. 9813, de 21 de març de 2024).

La Generalitat, en el marc de les actuacions de suport i foment a les entitats locals, instrumenta estes bases reguladores d’acord amb els principis de necessitat, eficàcia, proporcionalitat, seguretat jurídica, objectivitat, transparència i eficiència, que regula l’article 129 de la Llei 39/2015, d’1 d’octubre, del procediment administratiu comú de les administracions públiques, i l’article 59 de la Llei 1/2022, de 13 d’abril, de la Generalitat, de transparència i bon govern de la Comunitat Valenciana i, així mateix, d’acord amb els principis de lliure concurrència i de ple respecte a l’autonomia dels ens locals.

La concessió es farà mitjançant el procediment de concurrència competitiva al qual es referix l’article 164 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions (d’ara en avant Llei 1/2015), l’article 22 de la Llei 38/2003, de 17 de novembre, general de subvencions (d’ara en avant LGS) i l’article 55 del Reglament de la Llei general de subvencions, aprovat pel Reial decret 887/2006, de 21 de juliol, (d’ara en avant RLGS).

D’acord amb l’article 21.1 del Decret 118/2022, de 5 d’agost, del Consell, pel qual es regula la inclusió de clàusules de responsabilitat social en la contractació pública i en les convocatòries d’ajudes i subvencions, les bases reguladores i les convocatòries de subvencions podran establir compromisos específics de caràcter mediambiental, de transparència, socials i ètics, quan estiguen vinculats a l’objecte de l’ajuda.  En particular, quan el gasto subvencionable es projecte sobre adquisicions de béns mobles o productes, podrà exigir-se que els mateixos complisquen amb els criteris de comerç just i amb requisits vinculats a la sostenibilitat energètica i ambiental.

No obstant això, per a contribuir a l’objectiu pressupostari amb tota l’eficiència possible, este centre directiu considera adequat acollir-se al que establix l’article 24 del Decret 118/2022, de 5 d’agost, del Consell, quant al fet que l’establiment del criteri o requisit en relació amb les clàusules de responsabilitat social que establiran, si és el cas, les bases reguladores de les subvencions i ajudes de la Generalitat, no siga necessari, tal com determina la norma, perquè els municipis de poca població no resulten perjudicats.

Les ajudes concedides a l’empara de la convocatòria segons les bases reguladores d’este decret, de conformitat amb l’article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, estan exemptes de notificació a la Comissió Europea perquè no s’aplica l’article 107 del Tractat de funcionament de la Unió Europea, ja que estan destinades a ajuntaments i no afecten els intercanvis comercials entre estats membres.

Este decret no comporta càrregues administratives addicionals ni per a l’administració que regula les subvencions ni per a les administracions que en poden ser beneficiàries. Les actuacions seran assumides pel personal i els mitjans ja existents, sense que les mesures que s’inclouen en este decret suposen un increment de dotacions ni retribucions, ni altres gastos de personal.

Per tot el que s’ha exposat, una vegada complits els tràmits procedimentals oportuns, vistes la Llei 1/2022, de 13 d’abril, de la Generalitat, de transparència i bon govern de la Comunitat Valenciana; la Llei 39/2015, d’1 d’octubre, del procediment administratiu comú de les administracions públiques; la Llei 38/2003, de 17 de novembre, general de subvencions; la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions; el Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries, i les seues atribucions; el Decret 81/2024, de 12 de juliol, del Consell, pel qual establix l’estructura orgànica bàsica de la Presidència i de les conselleries de la Generalitat; el Decret 131/2023, de 10 d’agost, del Consell, pel qual s’aprova el Reglament orgànic i funcional de la Presidència de la Generalitat, i el Decret 24/2009, de 13 de febrer, sobre la forma, l’estructura i el procediment d’elaboració dels projectes normatius de la Generalitat,

DECRETE

*Article 1. Objecte i àmbit d’aplicació*

És objecte del present decret establir les bases reguladores per les quals es regiran les subvencions destinades a la promoció i el foment de Punts Nets en els municipis en risc de despoblament en l’àmbit de la Comunitat Valenciana.

*Article 2. Incidència pressupostària*

L’aprovació d’estes bases no comporta, en si mateixa, obligacions econòmiques en els pressupostos de la Generalitat, sense perjuí de les possibles convocatòries que es puguen efectuar conformement a la consignació pressupostària que s’establisca en l’exercici corresponent.

*Article 3. Bases reguladores*

S’aproven les bases reguladores de les subvencions destinades a la promoció i foment de Punts Nets en els municipis en risc de despoblament en l’àmbit de la Comunitat Valenciana, que s’inclouen en l’annex del present decret.

DISPOSICIÓ DEROGATÒRIA

*Única. Derogació normativa*

Queda derogat el Decret 27/2021, d’1 de setembre, del president de la Generalitat, pel qual s’aproven les bases reguladores de les subvencions destinades a la promoció i foment de la xarxa de Punts Nets AVANT en els municipis en risc de despoblament en l’àmbit de la Comunitat Valenciana, i la resta de disposicions d’igual rang o inferior que s’oposen al que disposa el present decret.

DISPOSICIONS FINALS

*Primera. Habilitació*

S’autoritza la persona titular de la direcció general competent en matèria de lluita contra el despoblament a dictar les instruccions que siguen necessàries per a l’aplicació d’este decret i de les convocatòries corresponents.

*Segona. Entrada en vigor*

Este decret entrarà en vigor l’endemà de publicar-se en el *Diari Oficial de la Generalitat Valenciana.*

València, 16 de setembre de 2024

Carlos Mazón Guixot

President de la Generalitat

ANNEX

*Bases reguladores de les subvencions destinades a la promoció i foment de Punts Nets*

*en els municipis en risc de despoblament en l'àmbit de la Comunitat Valenciana*

*Base primera. Objecte*

L'objecte de les subvencions és la promoció i el foment de Punts Nets en els municipis en risc de despoblament en l'àmbit de la Comunitat Valenciana.

*Base segona. Gastos subvencionables*

1. Les ajudes estan dirigides a finançar gastos relacionats amb l'execució de les obres de realització de Punts Nets, d'acord amb el projecte bàsic facilitat per la direcció general competent en matèria de despoblament, quan siga de nova creació, i es realitzaran en el període corresponent a l'exercici pressupostari de l'any de la convocatòria, independentment que estos gastos es troben o no pagats, per part de l'entitat beneficiària, en el moment de la justificació.

2. Així mateix, seran susceptibles de subvenció els gastos d'obres de condicionament dels Punts Nets ja existents, per a l'adequació dels terrenys per a l'aparcament dels vehicles o per a àrees recreatives de les persones usuàries dels Punts Nets.

3. Pel que fa als gastos subvencionables, caldrà ajustar-se al que disposa l'article 31 de l'LGS.

Els tributs seran gastos subvencionables quan l'entitat beneficiària de la subvenció els abone de manera efectiva; es considerarà gasto subvencionable l'IVA quan no siga deduïble per a l'entitat beneficiària de la subvenció.

No seran subvencionables els gastos de conservació, l'execució d'elements merament decoratius o estètics i els gastos de personal dels ajuntaments per a la realització d'estes actuacions.

4. Per a dur a terme les actuacions referides, les entitats beneficiàries podran subcontractar amb terceres persones fins el 100 % de l'import de l'activitat subvencionada, i, en este cas, caldrà ajustar-se al que disposa l'article 29 de l'LGS, en relació amb l'article 68 de l'RLGS i amb l'article 165.2.n de la Llei 1/2015.

*Base tercera. Entitats beneficiàries*

1. Podran ser beneficiaris de les subvencions objecte de regulació per estes bases els municipis en risc de despoblament en l'àmbit de la Comunitat Valenciana definits com a tals en l'article 15 de la Llei 5/2023, de 13 d'abril, de la Generalitat, integral de mesures contra el despoblament i per l'equitat territorial a la Comunitat Valenciana.

2. L'entitat beneficiària serà, amb caràcter general, l'executora de les actuacions previstes en la base tercera, excepte en els casos en què, en virtut de la seua facultat d'autoorganització i en el marc de la normativa aplicable, decidisca que l'actuació l'execute un altre organisme o entitat del sector públic que siga mitjà propi i servici tècnic d'esta. En este cas, cal indicar esta possibilitat en la sol·licitud i presentar la documentació acreditativa sobre la condició de mitjà propi i servici tècnic de l'ajuntament corresponent.

En cas d'utilització d'un mitjà propi, l'entitat local no perdrà la condició d'entitat beneficiària, perquè el mitjà propi només es considerarà com a destinatari últim dels fons, però no com a entitat beneficiària.

3. No podran obtindre la condició de beneficiàries de les subvencions regulades en este decret les entitats en les quals concórrega alguna de les circumstàncies que establixen l'article 13.2 de l'LGS i els articles 18 i concordants de l'RLGS.

*Base quarta. Convocatòria*

El procediment de concessió de les subvencions regulades en estes bases s'iniciarà d'ofici mitjançant la publicació de la convocatòria corresponent aprovada per la Presidència de la Generalitat, sense perjuí de l'eventual delegació de competències.

*Base quinta. Ordenació i instrucció*

1. L'òrgan competent per a l'ordenació i instrucció del procediment de concessió d'estes subvencions serà la direcció general competent en matèria de lluita contra el despoblament.

2. Les sol·licituds s'han de formular en la forma i els terminis que es determinen en la convocatòria corresponent, i la seua presentació, juntament amb la documentació que siga procedent, suposarà l'acceptació de les bases reguladores que establix este decret.

3. La concessió de subvencions es tramitarà en règim de concurrència competitiva, d'acord amb el que regulen l'article 164 de la Llei 1/2015 i l'article 22 de l'LGS.

4. Únicament es presentaran sol·licituds de subvenció de manera telemàtica, que hauran de firmar-se per la persona representant de l'entitat local, i es formalitzaran en l'adreça d'internet indicada en la convocatòria.

5. Per a poder tramitar electrònicament la sol·licitud, s'ha de disposar de certificat digital de l'entitat, de la persona que ocupe la presidència de l'entitat o de la persona representant davant de la Generalitat; tot això, de conformitat amb les instruccions que preveu la pàgina web de l'Agència de Tecnologia i Certificació Electrònica (ACCV): www.accv.es.

6. Una vegada rebudes les sol·licituds, s'incoarà d'ofici un expedient per cada sol·licitud i la direcció general competent en matèria de lluita contra el despoblament, com a òrgan instructor, verificarà que la sol·licitud reunix els requisits exigits i que s'acompanya la documentació que siga exigible segons el que establix la convocatòria corresponent.

7. Si la sol·licitud no reunix els requisits i documents exigits en la convocatòria corresponent, es requerirà l'entitat interessada perquè, en un termini de 10 dies, esmene la falta o presente els documents preceptius, amb la indicació que, si no ho fa així, es considerarà que ha desistit de la seua petició, amb la resolució prèvia que es dictarà d'acord amb el que disposa la Llei de procediment administratiu.

*Base sexta. Valoració de les sol·licituds*

1. L'òrgan encarregat de l'ordenació i la instrucció del procediment serà la direcció general competent en matèria de despoblament, que, d'ofici, acordarà totes les actuacions necessàries per a la determinació, el coneixement i la comprovació de les dades en virtut de les quals s'ha de pronunciar la resolució.

2. Es constituirà una comissió de valoració, efectuarà les comprovacions de cada una de les sol·licituds presentades i de la documentació aportada per a, posteriorment, i després d'atesos, si és el cas, els corresponents requeriments, elaborar una proposta motivada de resolució.

3. La comissió de valoració estarà composta per:

a) la persona titular de la subdirecció general amb funcions en matèria de despoblament, o persona en qui delegue, que la presidirà;

b) la persona titular del servici amb funcions en matèria d'ajudes destinades a municipis en risc de despoblament, o persona en qui delegue, que assumirà la secretaria de la comissió,

c) i un funcionari o funcionària de la direcció general competent en matèria de despoblament designat o designada pel director general.

4. La comissió de valoració es regirà, pel que fa al seu funcionament, pel que disposen els articles 15 i següents de la Llei 40/2015, d'1 d'octubre, de règim jurídic del sector públic.

*Base sèptima. Criteris objectius d'atorgament de la subvenció*

Les sol·licituds presentades pels ajuntaments seran valorades d'acord amb els criteris següents:

1r. S'ordenaran en funció del dia de presentació de la sol·licitud.

2n. A continuació s'ordenaran, dins de cada dia, de menor a major, en funció del nombre d'habitants del municipi sol·licitant.

3r. Una vegada fet això, els municipis que acrediten la inclusió en els plecs de contractació aprovats dins de l'últim any natural a la publicació de la convocatòria aprovada de conformitat amb les presents bases reguladores de les clàusules de responsabilitat social en la forma que preveu el Decret 118/2022, tindran prioritat en l'ordenació del dia en què hagen presentat la sol·licitud. Esta acreditació, i el criteri de prioritat resultant, no s'aplicarà als municipis de menys de 500 habitants.

*Base octava. Resolució de les sol·licituds*

1. Es delega en la persona titular de la direcció general competent en matèria de despoblament la facultat de dictar la resolució de concessió de les subvencions, a la vista de la proposta de resolució motivada formulada per la comissió de valoració a què fa referència la base sexta.

2. El termini màxim per a tramitar, resoldre i notificar les resolucions de concessió serà de tres mesos a comptar de la data de publicació de la convocatòria corresponent. La resolució tindrà els efectes i el contingut que preveu l'article 25 de l'LGS, i es publicarà en la Base de dades nacional de subvencions, d'acord amb el procediment establit en l'article 20 de la llei citada, i en el *Diari Oficial de la Generalitat Valenciana*. Esta publicació tindrà els efectes de notificació a les entitats interessades d'acord amb el que disposa l'article 45 de la Llei 39/2015, d'1 d'octubre, del procediment administratiu comú de les administracions públiques.

3. Les resolucions de l'òrgan concedent esgoten la via administrativa.

*Base novena. Compatibilitat de les subvencions*

Les subvencions que regulen estes bases són compatibles amb qualsevol altra subvenció o ajuda que, per a la mateixa finalitat, siga atorgada per qualsevol altra administració o entitat pública i privada; si bé l'import en cap cas podrà, aïlladament o en concurrència amb subvencions procedents d'altres administracions públiques o altres ens públics o privats, superar el cost real de les activitats subvencionades.

*Base dècima. Quantia de les subvencions*

La quantia màxima de la subvenció, per a cada entitat que resulte beneficiària, s'establix en vint-i-cinc mil euros (25.000,00 €), IVA inclòs.

La quantia de la subvenció en cap cas podrà superar la quantitat que s'haja sol·licitat, ni la corresponent al cost d'execució del projecte presentat i de les activitats sol·licitades. En cap cas el cost dels gastos subvencionables podrà ser superior al valor de mercat de l'activitat subvencionable.

*Base onzena. Supòsits i criteris de modificació de la resolució*

1. La modificació o l'alteració de les condicions considerades per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats podran donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.

2. Si es produïx una variació de les condicions que es tenen en compte per a la concessió de la subvenció, per les causes de reintegrament que establix l'article 37 de l'LGS, serà procedent exigir el reintegrament total o parcial de les quantitats percebudes, amb un informe previ de l'òrgan competent de control de la subvenció i després del tràmit d'audiència establit legalment.

*Base dotzena. Termini i forma de justificació de la subvenció*

1. La justificació de la subvenció es dirigirà a la direcció general amb competències en matèria de despoblament i s'efectuarà, com a màxim i sense possibilitat d'ampliació, l'últim dia hàbil de la primera quinzena del mes de novembre de l'exercici respectiu. No obstant això, d'acord amb la normativa reguladora del procediment administratiu comú de les administracions públiques, es podrà prorrogar el termini de justificació, quan s'acredite la impossibilitat del compliment d'este termini, per circumstàncies alienes a la voluntat de l'entitat local beneficiària.

2. La justificació es realitzarà mitjançant un compte justificatiu simplificat que contindrà els punts següents:

a) Una memòria de l'actuació, justificativa del compliment de les condicions imposades en la concessió de la subvenció, degudament firmada per la persona que represente legalment l'entitat local beneficiària.

b) Una llista classificada dels gastos que ha comportat la realització de la inversió subvencionable, amb la identificació de la persona creditora i del document, l'import, la data d'emissió i, si és el cas, la data de pagament. A esta llista s'adjuntaran les factures dels gastos que hi ha hagut o el certificat emés per la persona titular de la secretaria intervenció de l'ajuntament.

L'import que es justificarà serà el relatiu al cost de l'activitat realitzada, i, com a mínim, el 100 % de la quantitat concedida. Si la quantitat justificada és inferior a la concedida, es reduirà la quantitat concedida de manera directament proporcional a la quantitat justificada, segons el procediment establit en la base onzena.

c) Un detall d'altres ingressos o subvencions que hagen finançat l'activitat subvencionada, amb la indicació de l'import i la procedència.

d) Un certificat acreditatiu de trobar-se al corrent en el compliment de l'obligació de rendició dels comptes anuals propis davant de la Sindicatura de Comptes.

e) Un certificat acreditatiu del compliment de les obligacions que establix el paràgraf segon de l'apartat 1 de l'article 171 de la Llei 1/2015, de la Generalitat, d'hisenda pública, del sector públic instrumental i de subvencions.

3. El pagament a les entitats beneficiàries de les subvencions concedides es farà de conformitat amb el que establisca la respectiva llei de pressupostos de la Generalitat corresponent a l'exercici que determine cada convocatòria, en relació amb el que preveu l'article 171.1 de la Llei 1/2015, amb la rendició prèvia del compte justificatiu, i una vegada comprovada, de manera fefaent, la realització de l'activitat subvencionable, a través dels controls que efectue la direcció general competent en matèria de despoblament.

4. Les transferències de les subvencions concedides es faran d'una sola vegada quan es presenten, es comproven i s'aproven els justificants corresponents.

5. La no presentació de la justificació del gasto en el termini fixat donarà lloc a la pèrdua de la subvenció.

*Base tretzena. Obligacions de les entitats beneficiàries*

Les entitats beneficiàries d'estes subvencions estaran subjectes a les obligacions derivades del contingut d'estes bases, de la resolució de concessió de les subvencions i, en general, de la normativa vigent que li siga aplicable. En tot cas, són obligacions dels municipis beneficiaris les establides en l'article 14 de la llei 38/2003, de 17 de novembre, general de subvencions.

*Base catorzena. Transparència, subministrament d'informació i dades obertes*

Sense perjuí de les obligacions de publicitat activa de les entitats beneficiàries, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d'abril, de la Generalitat, de transparència i bon govern de la Comunitat Valenciana, les entitats beneficiàries tenen les obligacions següents:

a) Donar l'adequada publicitat del caràcter públic del finançament dels programes, les activitats, les inversions o les actuacions de qualsevol classe que siguen objecte de subvenció.

b) Subministrar a l'entitat concedent, amb un requeriment previ, tota la informació que siga necessària per al compliment, per part d'esta, de les obligacions que preveu la legislació sobre transparència, en el termini de 15 dies hàbils des del requeriment.

c) Facilitar la disposició dels nous conjunts de dades que es generen per la formalització i el desenrotllament de les subvencions atorgades per l'Administració de la Generalitat, sempre que siga possible, com a conjunt de dades obertes.

*Base quinzena. Pla de control*

1. La comprovació material de la realització efectiva de l'activitat subvencionada es farà mitjançant el corresponent pla de control que elabore la direcció general amb competència en matèria d'administració local, de conformitat amb el que preveu l'article 169.3 de la Llei 1/2015.

2. Este pla de control comprendrà, dins de les actuacions de comprovació material, i com a part del control de qualitat, la verificació del compliment de la normativa social i ambiental, dels compromisos de transparència, ètics, socials i ambientals, que, si és el cas, s'hagueren establit, i dels compromisos assumits per l'entitat beneficiària.

3. El tipus de control serà administratiu, sobre el total o, almenys, sobre una mostra de les subvencions concedides, seleccionades aleatòriament, que han de sumar, com a mínim, un cinc per cent del total abonat en la línia de subvenció.

*Base setzena. Incompliments i reintegraments*

1. L'incompliment total o parcial dels requisits i les obligacions que establix este decret i altres normes que siguen aplicables comportarà, després de l'audiència a l'entitat beneficiària, deixar sense efecte la subvenció concedida o la seua minoració, en cas que hi haja incompliment parcial de l'actuació o la justificació siga d'una quantia inferior a la concedida.

2. També pertocarà el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament en els casos establits com a causa de reintegrament en l'article 37 de l'LGS.

En particular, seran causes d'incompliment les següents:

a) Incompliment de l'obligació de justificació en els termes establits o la justificació insuficient d'esta.

b) Incompliment de la finalitat per a la qual va ser concedida la subvenció.

c) Quan resulte acreditada, per mitjà del seguiment que efectue l'òrgan gestor corresponent de les accions subvencionades, la inadequació del gasto efectivament realitzat al que s'havia proposat i adjudicat.

3. Quan, en l'exercici de les funcions d'inspecció o control, es deduïsquen indicis d'obtenció, benefici o destinació incorrectes de l'ajuda percebuda, les unitats administratives encarregades d'estes funcions podran acordar la retenció de les factures, dels documents equivalents o substitutius i de qualsevol altre document relatiu a les operacions en les quals es manifesten estos indicis.

*Base dessetena. Protecció de dades de caràcter personal*

La Presidència de la Generalitat és responsable del tractament de dades de caràcter personal que comporta la gestió, tramitació i concessió d'estes subvencions, i, com a tal, actuarà conforme als principis, les mesures i les garanties regulades en la normativa vigent en matèria de protecció de dades.

En conseqüència, es garantirà una seguretat adequada de les dades personals, inclosa la protecció contra el tractament no autoritzat o il·lícit i contra la pèrdua, la destrucció o el mal accidental, mitjançant l'aplicació de mesures tècniques o organitzatives apropiades, que garantisquen la integritat i la confidencialitat de les dades.

En les convocatòries que es deriven d'estes bases reguladores s'inclourà la informació que han de facilitar les persones representants legals de les entitats locals, en relació amb les seues dades de caràcter personal, de conformitat amb el que preveuen els articles 13 i 14 del Reglament general de protecció de dades i la Llei orgànica 3/2018, de 5 de desembre, de protecció de dades personals i garantia dels drets digitals.

Així mateix, en el disseny dels formularis de sol·licitud de subvencions, en l'exigència d'aportació documental i en les publicacions i altres actes administratius, les dades personals seran adequades, pertinents i limitades al que siga necessari en relació amb les finalitats per a les quals són tractades. Quan les entitats locals beneficiàries aporten dades de caràcter personal de terceres persones a fi de complir les obligacions i les justificacions derivades de les convocatòries respectives i de l'atorgament de les subvencions, hauran d'informar-les en els termes que s'establiran en estes convocatòries.


Còpia Permalink ELI